b'\n_START_ARTICLE_\n\xc5\xbdelezni\xc5\xa1ka postaja Repentabor\n_START_PARAGRAPH_\n\xc5\xbdelezni\xc5\xa1ka postaja Repentabor je nekdanja \xc5\xbeelezni\xc5\xa1ka postaja na prvotni trasi Bohinjske proge med Krepljami in Op\xc4\x8dinami. Postaja se nahaja v Dolu pri Vogljah na slovenski strani dr\xc5\xbeavne meje, \xc5\xbee od izgradnje leta 1906 pa nosi ime po bli\xc5\xbenji romarski cerkvi Repentabor, ki danes le\xc5\xbei na italijanskem ozemlju.\n_START_SECTION_\nZgodovina\n_START_PARAGRAPH_\nPrvotno je postaja imela dva tira. Med prvo svetovno vojno je bil zgrajen \xc5\xa1e tretji tir, ki je nato bil glavni prevozni tir vse do 80. let. Ob sklenitvi mirovne pogodbe z Italijo po koncu druge svetovne vojne je meddr\xc5\xbeavna meja stekla zahodno od kraja. Takrat je bil opu\xc5\xa1\xc4\x8den potni\xc5\xa1ki promet, kljub izgradnji odseka med Krepljami in Se\xc5\xbeano (leta 1948) pa se je na odseku med Krepljami in Op\xc4\x8dinami ohranil \xc5\xbeivahen tovorni promet iz Italije proti Novi Gorici in Jesenicam. Na repentaborski postaji se je vr\xc5\xa1ila carinska kontrola, ki so jo opravljali cariniki z bli\xc5\xbenjega mejnega prehoda Repentabor._NEWLINE_Leta 1982 so tiru 2 odstranili kretnico proti Op\xc4\x8dinam in je tako postal slepi tir. Leta 1985 so odstranili tretji tir in tir 2 usposobili za glavni prevozni tir. Danes je slepi tir tudi tir 1 z odstranjeno kretnico proti Krepljam._NEWLINE_Po razpadu Jugoslavije je popolnoma zamrl tudi tovorni promet po tem odseku. Takrat so postajo opustili in danes slu\xc5\xbei kot stanovanjska zgradba.'